עטרת שלמה

עטרת שלמה היא רשת מוסדות תורה חרדית ליטאית, הכוללת ישיבה גדולה, כוללי אברכים, ישיבות לצעירים תלמודי תורה וגני ילדים, ובה כארבעים מוסדות בישראל (נכון ל-2016).

ראש רשת המוסדות הוא הרב שלום בער סורוצקין. נשיא המוסדות היה הרב אהרן יהודה לייב שטינמן ולאחריו הרב חיים קניבסקי, עד פטירתו (2022).

ארון הקודש בכולל עטרת שלמה

==כוללים==
תחילתה של הרשת בשנת תשנ"ה (1995) שנתיים לאחר תחילת האכלוס החרדי בבית שמש, אז פתח סורוצקין כולל לאברכים צעירים במקום, בשם "עטרת שלמה", על שם הרב שלמה זלמן אוירבך שנפטר באותה שנה. עם השנים נפתחו עוד סניפים בעיר. בשנת תשס"ד נבנה בניין מרכזי ובו רוכזו כל הכוללים בעיר. באותה שנה נפתח גם כולל בביתר עילית ובהמשך נפתחו כוללים של הרשת גם בירושלים, בני ברק, מודיעין עילית, אלעד, פתח תקווה, צפת, רכסים, ירוחם, נתיבות, בית מאיר, אשדוד, חיפה, טלז סטון, יסודות, טבריה, בית חלקיה ואופקים. בשנת 2012 התרחבו המוסדות לפעילות גם במגזר החסידי, והוקם כולל כלל חסידי בירושלים, ובהמשך גם בבני ברק, אשדוד, בית שמש ומודיעין עילית.

ברשת הכוללים לומדים למעלה מאלפיים וחמש מאות אברכים.

מלבד המלגה החודשית הניתנת לאברכי הכוללים, הרשת מסייעת לאברכים הלומדים בה בחלוקת ביגוד והלבשה לאברכים ובני משפחותיהם, ובהשתתפות כספית עבור מצרכי מזון לפני חגים. במסגרת זאת מחלקת הרשת אלפי חבילות מצות שהיא אופה במאפיית מצות בית שמש, במחיר מסובסד לאברכי הרשת.

בערב פסח תשע"א (2011) הושמעה ביקורת על כך שחולקו על ידי הכולל סלי מזון לקמחא דפסחא בשיתוף פעולה עם כולל חב"ד. הרב סורוצקין השיב שקיבל את הסכמתו של הרב שטיינמן ודחה את הטענה כי מקור המימון הוא מהקרן לידידות.

בזמן מגפת הקורונה בישראל (2020) ישיבת עטרת שלמה הייתה הראשונה שקיימה לימודים במסגרת מתווה הקפסולות.

==ישיבות==
בשנת תשנ"ח (1998) נפתחה ישיבה קטנה בבית שמש, בשם "אור אליעזר" על שם הרב אליעזר לאטץ. עם השנים נפתחו ישיבות קטנות נוספות, בירושלים ("עטרת שלמה אריה"), בני ברק ("עטרת יוסף"), מודיעין עילית ("עטרת יוסף שלום"), נתיבות ("תורת ישראל") וביתר עילית ("עטרת שלמה") ואחיסמך (לוד) ("עטרת שלמה")

בשנת תשע"ד (2014) נפתחה ישיבה גדולה בראשון לציון, בקמפוס בו שכן בעבר כפר נוער "שדה חמד". בראשות הישיבה עומדים הרב חיים פיינשטיין והרב חיים מרדכי אוזבנד. המשגיח הוא הרב יוסף דייוויס. בתשרי תשע"ז התקיימה חנוכת הבית לבניין הישיבה בשילוב הכנסת שבעה ספרי תורה, בהשתתפות הרב אהרן יהודה ליב שטינמן והרב חיים קניבסקי.

==תלמודי תורה==
בשנת תשס"ד (2004) נפתח תלמוד תורה של הרשת בבית שמש. בהמשך נפתחו תלמודי תורה גם במודיעין עילית ובבני ברק.

==מוסדות עטרת שלמה==

===ישיבה גדולה עטרת שלמה (ראשון לציון)===
הישיבה בראשון לציון נוסדה בשנת ה'תשע"ד (2014) ובה לומדים כ-1000 בחורים.
הדמיה של ארון הקודש 
בתשרי ה'תשע"ז (2016) נחנך בניין בית המדרש, החגיגה נערכה בהשתתפות הרב אהרן יהודה לייב שטיינמן והרב חיים קנייבסקי בשילוב הכנסת 7 ספרי תורה לישיבה.<ref></ref> מבנה בית המדרש נועד בעת בנייתו להרחבה. ואכן מאז 2016 הוא שופץ והורחב כמה פעמים. בחודש אב התשפ״ד, צפויה להסתיים בניית ארון קודש העשוי כולו מכסף, והוא צפוי להיות כלי הכסף הגדול בעולם<ref></ref>.

הר"מים הם: הרב מרדכי ויזל, הרב יהושע ויינברגר, הרב אליעזר לוי, הרב דוד שרייבר, הרב יהודה יצחק ברמן, הרב שמעון יחזקאל סורוצקין<ref>אחיו של ראש הישיבה.</ref>, הרב מנחם זאב חסידה<ref>ראש הכולל בקרית ספר לשעבר</ref>, הרב אברהם ישעיהו גינזבורג, הרב יהושע רובינשטיין. ראש הקיבוץ הוא הרב דוד כהנוביץ'. המשגיח בישיבה הוא הרב יוסף דייוויס. באלול תשפ"ב מונה הרב יצחק אילן<ref>חתנו של ראש הישיבה</ref> ל'ר"מ בקיאות'.

רוב הר"מים ואנשי הצוות בישיבה הם תלמידי ישיבת מהרי"ל ולכך דרך הלימוד בישיבה מושפעת מ"שיטת מהרי"ל"<ref>מישיבת מהרי"ל בראשות הרב יוסל שרייבר </ref>.

בישיבה ניתן דגש ייחודי ללימוד בימי שישי ושבת, יש בהם הספק מיוחד. הישיבה נוהגת להעניק לתלמידים לפני פסח כובעים וחליפות, וארבעת המינים לפני סוכות.

פורים שפיל תשפ"ג
המנהגים בישיבה הם על פי מנהגי ישיבת טלז שנקבעו על ידי ראשיה.
* במוצאי יום כיפור נהוג לחגוג בישיבה יום טוב לזכר היום טוב שהיה עושה הכהן הגדול.<ref>מנהגים מתוך הסידור</ref>
* נוסח התפילה בישיבה שונה מעט מנוסח אשכנז, בהתאם לכך הדפיסה הישיבה בשנת תשע"ט, סידור ובו הנוסח והמנהגים.

== גיוס כספים ==
הרב סורוצקין שוהה זמן רב בנסיעות ברחבי העולם על מנת לגייס כספים לרשת. בפברואר 2019 יצאה הרשת בקמפיין מימון המונים-מצ'ינג נרחב במטרה לגייס 35 מיליון שקלים תוך 35 שעות. סיסמת הקמפיין הייתה "להציל את עולם התורה", ודבריו של הרב חיים קניבסקי נשיא הרשת "כי בנפשי הדבר". בסופו של דבר הושגו כ-46 מיליון שקלים.

==קישורים חיצוניים==

* [https://ateret-shlomo.org/ אתר האינטרנט של מוסדות ״עטרת שלמה״]

* 
* [https://web.archive.org/web/20160303172255/https://player.vimeo.com/video/134603665 קליפ: 20 שנה לייסוד ישיבות עטרת שלמה] 
* [http://www.jdn.co.il/video/757923 גדולי הדור במעמד הרבבות של "ישיבת עטרת שלמה"], באתר JDN
==הערות שוליים==

קטגוריה:רשתות בתי ספר בישראל
קטגוריה:ישראל: כוללי אברכים
קטגוריה:ישיבות קטנות ליטאיות
קטגוריה:ישיבות גדולות בישראל
קטגוריה:ישיבות ליטאיות בישראל
קטגוריה:מודיעין עילית: ישיבות